text: Ældre i Tønder vil være sikre i trafikken
  30 oktober 2010 kl. 06.32
  I dag begynder de første seniorer de kurser med teoriundervisning og køretimer som Tønder Kommune har tilbudt bilister fra 65 år og opefter.
  59 borgere har taget mod det kommunale tilbud om at få pudset teorien af i samspil med en professionel kørelærer.
  - Det vidner om, at kommunens seniorer gerne vil føle sig trygge i trafikken, samtidig med at de også selv optræder som fornuftige bilister, der kender til de seneste nye regler, mener Marie G. Jørgensen fra Team Vej og Trafik hos Teknisk Forvaltning i Tønder Kommune.
  
  Glatbanekørsel
  Af de 59 borgere, der har tilmeldt sig teori og køretime, har 16 desuden meldt sig et kursus med glatbanekørsel på køreteknisk anlæg. Seks borgere har alene meldt sig til at prøve kræfter med glatbanen.
  Kurserne finder sted i løbet af den næste måned.
  Underviserne er de rutinerede kørelærere Annelise Borum og Kurt Burgwald.
  Tønder Kommune afvikler i øvrigt kurserne i samarbejde med Ældrerådet.
  